Dubravka Stojanović

Dubravka Stojanović (15. februar 1963) istoričar, redovni profesor Odeljenja za istoriju Filozofskog fakulteta u Beogradu.

## Biografija
Dubravka Stojanović je rođena 1963. godine u Beogradu. Magistrirala je 1992. godine na Filozofskom fakultetu Univerziteta u Beogradu s temom »Srpska socijaldemokratska partija i ratni program Srbije 1912-1918«.{ Doktorirala 2001. godine na tom fakultetu s temom »Evropski demokratski uzori kod srpske političke i intelektualne elite 1903-1914«. Od 1988 do 1996. radi u Institutu za noviju istoriju Srbije, a od 1996. predaje na katedri za Opštu savremenu istoriju, Odeljenja za istoriju, Filozofskog fakulteta u Beogradu. U zvanje vanrednog profesora izabrana je 2008. godine, dok redovni profesor postaje 2015. 

Učestvovala je na mnogim naučnim skupovima u zemlji i inostranstvu. S Milanom Ristovićem i Miroslavom Jovanovićem uređuje *[[Godišnjak za društvenu istoriju]]*. Bila je članica redakcija zbornika »Srbija u modernizacijskim procesima 20. veka« (1994), »Srbija u modernizacijskim procesima 19. i 20. veka« (1996) i »Srbija u modernizacijskim procesima. Uloga elita« (2003). Bila je koordinator kurseva na Ženskim i Mirovnim studijama, kao i u Alternativnoj akademskoj obrazovnoj mreži. 
Bavi se pitanjem demokratije u Srbiji i na Balkanu krajem 19. i početkom 20. veka, interpretacijama istorije u novijim srpskim udžbenicima (potpredsednica je Balkanskog komiteta za obrazovanje u oblasti istorije), društvenom istorijom, procesima modernizacije, istorijom žena u Srbiji.

Za knjigu *Srbija i demokratija: 1903—1914* dobila je Nagradu grada Beograda za društvene i humanističke nauke za 2003. godinu. 2015. godine dodeljen joj je francuski Nacionalni orden za zasluge (francuski: *Ordre national de la Légion d'honneur*).

## Bibliografija
### Knjige
* *Iskušavanje načela. Srpska socijaldemokratija i ratni program Srbije 1912—1918*, Beograd 1994.
* *Srbija i demokratija 1903—1914. Istorijska studija o »zlatnom dobu srpske demokratije«*, Beograd 2003.
* *Srbija 1804–2004*, s M. Jovanovićem i Lj. Dimićem, Beograd 2005.
* *Kaldrma i asfalt: urbanizacija i evropeizacija Beograda 1890—1914*, Beograd 2008.
* *Ulje na vodi: ogledi iz istorije sadašnjosti Srbije*, Beograd 2010.

### Objavljena građa
* *[[Nikola Pašić]] u Narodnoj skupštini*, III, (priredila D. Stojanović), Beograd 1997.
* Milovan Milovanović, *Državno pravo i načela spoljne politike Kraljevine Srbije*, (Priredili E. Stojanović i D. Stojanović), Beograd 1997.

### Studije
* "Udžbenici istorije kao ogledalo vremena", u: *Ratništvo, patriotizam, patrijahalnost*, ur. R. Rosandić i V. Pešić, Beograd 1994, 77-105.
* "Traumatični krug srpske opozicije", u: *Srpska strana rata*, Beograd 1996, 501-531.
* "The Balkans, Wars and Textbooks: The case of Serbia", in: *Oil on Fire. Textbooks, Ethnic Sterotypes and Violence in South-Eastern Europe*, ed. W. Hopken, Hanover 1997, 143-159.

## Reference

## Vanjske veze
* Dubravka Stojanović, Curriculum Vitae i bibliografija na prezentaciji Udruženja za društvenu istoriju 
* "Politika": Između kaldrme i asfalta
* Intervju za "E-novine": Dubravka Stojanović - "Strah od Evrope"
* Emisija "Poligraf": Dubravka Stojanović, istoričarka